Document ID: 32004R2204

A BIZOTTSÁG 2204/2004/EK RENDELETE
(2004. december 21.),
a mezőgazdasági üzemek jövedelmének megállapítására használt, a könyvelésre vonatkozó egyes részletes végrehajtási szabályokról szóló 1915/83/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) és különösen annak 6. cikke (2) bekezdésére,
mivel:
(1)
Az 1915/83/EGK bizottsági rendelet (2) 5. cikke (1) bekezdésének megfelelően a Bizottság a 3. cikkben előírt időszakon belül a hozzá továbbított, minden egyes megfelelően kitöltött adatszolgáltatási űrlapért átalánydíjat fizet az érintett tagállam számára. Az érthetőség kedvéért a mezőgazdasági üzemek jövedelmének megállapításához adatokat szolgáltató üzemek kiválasztásáról szóló, 1982. július 12-i 1859/82/EGK bizottsági rendeletben (3) említett, e fizetésekre vonatkozó néhány rendelkezést az 1915/83/EGK rendeletnek is tartalmaznia kell.
(2)
Költségvetési okokból és a pénzügyi irányítás megkönnyítése érdekében azon adatszolgáltató üzemek tagállamonkénti legnagyobb számát, amelyek esetében fizetés történik, az 1859/82/EGK rendelet I. mellékletében megjelölt számra kell korlátozni.
(3)
A fizetésre jogosult adatszolgáltató üzemek körzetenkénti számában az 1859/82/EGK rendelet I. mellékletében az adatszolgáltató üzemek tagállamonként megállapított legnagyobb számán belül bizonyos rugalmasság továbbra is engedélyezett, feltéve hogy az érintett tagállamnak több körzete is van.
(4)
Amennyiben a határidőn belül továbbított, megfelelően kitöltött adatszolgáltatási űrlap körzetenként vagy tagállamonként kevesebb, mint az érintett körzetre vagy tagállamra megállapított szám 80 %-a, az érintett körzetből vagy tagállamból származó adatszolgáltatási űrlapért fizetett átalánydíjat a 2005-ös számviteli évtől kezdve csökkenteni kell. Átmeneti intézkedésként azonban szükséges a csökkentés alkalmazását a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában elhalasztani annak érdekében, hogy lehetővé tegyék az új tagállamoknak, hogy zökkenőmentesen alkalmazkodjanak a mezőgazdasági üzemek jövedelemmeghatározása céljából üzemeltett számviteli rendszerhez.
(5)
Ezért az 1915/83/EGK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a mezőgazdasági számviteli információs hálózat közösségi bizottságának véleményével,
ELFOGADTA EZT A RENDELETET:
1. cikk
Az 1915/83/EGK rendelet 5. cikke (1) bekezdésének helyébe a következő szöveg lép:
„(1) A Bizottság a 3. cikkben előírt időszakon belül a hozzá továbbított, minden egyes megfelelően kitöltött adatszolgáltatási űrlapért átalánydíjat fizet az érintett tagállam számára.
(1a) A megfelelően kitöltött és továbbított azon adatszolgáltatási űrlapok tagállamonkénti legnagyobb száma, amelyekért átalánydíjat fizetnek, nem lehet több, mint az 1859/82/EGK rendelet I. mellékletében e tagállam számára megállapított adatszolgáltató üzemek száma.
A több körzettel rendelkező tagállamok esetében a megfelelően kitöltött és továbbított azon adatszolgáltatási űrlapok körzetenkénti legnagyobb száma, amelyekért átalánydíjat fizetnek, 20 %-kal több lehet, mint az érintett körzet esetében megállapított szám, feltéve hogy az érintett tagállam esetében a megfelelően kitöltött és továbbított adatszolgáltatási űrlapok teljes száma nem több, mint az 1859/82/EGK rendelet I. mellékletében e tagállam számára megállapított legnagyobb szám.
Amennyiben a megfelelően kitöltött és továbbított adatszolgáltatási űrlapok száma egy körzetben vagy egy tagállamban kevesebb, mint az adott körzet vagy tagállam esetében megállapított adatszolgáltató üzemek számának 80%-a, az érintett körzetből vagy tagállamból származó adatszolgáltatási űrlapért fizetett átalánydíjat a következőképpen kell csökkenteni:
-
10 %-kal a 2005-ös és 2006-os számviteli évben;
-
20 %-kal a 2007-es számviteli évben és minden azt követő számviteli évben.
Amennyiben a szám sem az érintett körzet, sem az érintett tagállam esetében nem elég, a csökkentést csak nemzeti szinten kell alkalmazni.
A 2005-ös számviteli évre vonatkozóan a harmadik albekezdés első franciabekezdésében megállapított csökkentést nem kell alkalmazni a Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet a 2005-ös számviteli évtől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 21-én.

Labels: 15
6